આગામી 31મી ઓક્ટોબરે કેવડિયા કોલોની ખાતે સરદાર પટેલનું વિરાટ કદનું સ્ટેચ્યુ ઓફ યુનિટી લોકાર્પિત થશે. તે પહેલાં તેનો પ્રચાર કરવા માટે એક્તા રથયાત્રાનો તખ્તો ગોઠવાયો છે. પ્રચાર કરતાં રાજકીય પ્રચાર માટેનું પ્રયોજન વધારે હોય તેવું નકારી શકાય તેમ નથી. શુક્રવારે બારડોલીથી મુખ્યમંત્રી વિજય રૂપાણીએ યાત્રાને લીલીઝંડી આપી હતી. હવે યાત્રા સમગ્ર રાજ્યમાં ફેરવવાની તૈયારી કરાઈ છે, તેમાં સુરત શહેરમાં યાત્રાને ફેરવવામાં સુરત પાલિકાને પણ જોડી દેવાઈ છે. સુરત શહેરમાં સાત ઝોનમાં યાત્રાને નવ દિવસ સુધી ફેરવવા માટેની તજવીજ કરાઈ છે.